ROZHODNUTIE KOMISIE
z 15. októbra 2009,
ktorým sa mení a dopĺňa rozhodnutie 2008/155/ES, pokiaľ ide o obdobie jeho uplatňovania a určité pracoviská na odber a produkciu embryí v Austrálii, Kanade, na Novom Zélande a v Spojených štátoch amerických
[oznámené pod číslom K(2009) 7730]
(Text s významom pre EHP)
(2009/759/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (1), a najmä na jej článok 8 ods. 1,
keďže:
(1)
V rozhodnutí Komisie 2008/155/ES zo 14. februára 2008, ktorým sa ustanovuje zoznam pracovísk na odber a produkciu embryí v tretích krajinách schválených na dovoz embryí hovädzieho dobytka do Spoločenstva (2) sa stanovuje, že členské štáty môžu povoliť dovoz embryí domáceho hovädzieho dobytka z tretích krajín len vtedy, ak boli odobraté, spracované a uskladnené v pracoviskách na odber a produkciu embryí, ktoré sú uvedené na zozname v prílohe k uvedenému rozhodnutiu.
(2)
Článok 8 smernice 89/556/EHS bol zmenený a doplnený článkom 6 ods. 2 smernice Rady 2008/73/ES z 15. júla 2008, ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti a ktorou sa menia a dopĺňajú smernice 64/432/EHS, 77/504/EHS, 88/407/EHS, 88/661/EHS, 89/361/EHS, 89/556/EHS, 90/426/EHS, 90/427/EHS, 90/428/EHS, 90/429/EHS, 90/539/EHS, 91/68/EHS, 91/496/EHS, 92/35/EHS, 92/65/EHS, 92/66/EHS, 92/119/EHS, 94/28/ES, 2000/75/ES, rozhodnutie 2000/258/ES a smernice 2001/89/ES, 2002/60/ES a 2005/94/ES (3). Po uvedenej zmene a doplnení, ktoré sa uplatňujú od 1. januára 2010, sa zoznam pracovísk na odber a produkciu embryí hovädzieho dobytka rozhodnutím Komisie už viac neustanovuje. Rozhodnutie 2008/155/ES by sa preto malo uplatňovať iba do 31. decembra 2009.
(3)
Austrália, Kanada, Nový Zéland a Spojené štáty americké požiadali o vykonanie zmien a doplnení v zápisoch týkajúcich sa týchto krajín v uvedenom zozname, pokiaľ ide o určité pracoviská na odber a produkciu embryí. Austrália, Kanada, Nový Zéland a Spojené štáty americké poskytli záruky týkajúce sa súladu s príslušnými pravidlami stanovenými v smernici 89/556/EHS a príslušné pracoviská na odber a produkciu embryí boli úradne schválené veterinárnymi službami týchto tretích krajín na vývoz do Spoločenstva.
(4)
Rozhodnutie 2008/155/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2008/155/ES sa mení a dopĺňa takto:
1.
Vkladá sa tento článok:
„Článok 2a
Toto rozhodnutie sa uplatňuje do 31. decembra 2009.“
2.
Príloha sa nahrádza v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 15. októbra 2009